**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.12.2018, ora 08.00 – 01.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.01.2019, ora 7.00**

**RÂURI**

**Debitele au fost** **relativ staţionare**, exceptând cursul superior şi mijlociu al Siretului şi cursul superior al Prutului, unde au fost în creştere, ca efect combinat al cedării apei din stratul de zăpadă şi propagării.

Pe râurile din bazinele hidrografice: Someş, Crasna, Barcău, Crişuri şi pe cursul inferior al Mureşului debitele au fost în scădere.

Debitele se situează în general la valori cuprinse între 30-90% din mediile multianuale lunare, mai mari (peste 100%) pe râurile din bazinele hidrografice: Barcău, Crișul Alb, Bega, Caraș, Cibin, Neajlov, Trotuș, Moldova, Suceava, în bazinul mijlociu și inferior al Timișului, pe cursul superior şi mijlociu al Siretului, cursul superior al Prutului, cursul inferior al Mureșului şi sub 30% din normale pe Moraviţa.

Formațiunile de gheață s-au menţinut fără modificări importante

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi relativ staţionare**, exceptând cursul superior şi mijlociu al Siretului şi cursul superior al Prutului, unde vor fi în creştere ca efect combinat al cedării apei din stratul de zăpadă şi propagării.

Pe râurile din bazinele hidrografice: Someş, Crasna, Barcău, Crișuri şi pe cursul inferior al Mureșului debitele vor fi în scădere.

Sunt posibile creșteri uşoare de niveluri și debite ca urmare a precipitațiilor slabe cantitativ prognozate și cedării apei din stratul de zăpadă pe unele râuri mici din vestul și centrul țării.

Formațiunile de gheață existente se vor menține fără modificări importante.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 31.12.2018-01.01.2019 **a fost** staţionar, având valoarea de 5300 m3/s, peste media multianuală a lunilor **decembrie (5200 m3/s) şi ianuarie** (4950 **m3/s).**

**În aval de Porţile de Fier debitele au fost în creștere.**

**Debitul la intrarea în ţară** (secţiunea Baziaş) **va fi în scădere (5200 m3/s).**

În aval de Porţile de Fier debitele vor fi în scădere pe sectorul Gruia–Calafat şi în creștere pe sectorul Bechet – Tulcea.

**2.** **Situaţia meteorologică în intervalul 31.12.2018, ora 08.00 –01.01.2019, ora 06.00**

**În ţară,** valorile termice diurne s-au situat în mare parte din teritoriu în jurul normelor climatologice ale datei, iar în regiunile sudice local vremea a fost mai caldă decât în mod obișnuit; astfel, maximele s-au încadrat între 1 grad la Ocna Șugatag, Cluj Napoca, Târnăveni, Turda, Joseni, Miercurea Ciuc, Întorsura Buzăului și Piatra Neamț și 8 grade la Turnu Măgurele, Zimnicea și Oltenița. Înnorările au fost mai persistente în vest, în nord și în centru și au avut caracter temporar în restul teritoriului. În cursul zilei și la începutul nopții s-au semnalat precipitații slabe - ninsori locale la munte, mixte în Maramureș și pe alocuri în Transilvania și Crișana și ploi în nordul Moldovei și estul Banatului. Ceața s-a format local în Oltenia și Muntenia, iar în prima parte a intervalului și în Moldova și pe arii restrânse a persistat, în timp ce în restul teritoriului a fost prezentă izolat și trecător. Vântul a suflat slab și moderat. Stratul de zăpadă s-a menținut în zonele montane, unde măsura pe platformele stațiilor meteorologice până la 173 cm (în Masivul Făgăraș) și pe alocuri în Maramureș, nordul Olteniei, nord-vestul Munteniei, estul și sudul Transilvaniei, până la 12...18 cm. La ora 06.00 se înregistrau valori termice între -6 grade la Întorsura Buzăului și Târgu Logrești și 4 grade la Constanța-dig.

**Observaţie:** *începând de ieri, de la ora 06.00, au fost în vigoare 10 mesaje de atenționare cod galben privind fenomene meteorologice periculoase imediate, câte 3 emise de SRPV Craiova, respectiv CNPM București pentru Muntenia, 2 de SRPV Bacău și câte 1 de SRPV Timișoara și SRPV Sibiu.*

**La Bucureşti,** vremea a fost mai caldă decât în mod normal la această dată. Cerul a fost temporar noros, iar vântul a suflat slab. Temperatura maximă a fost de 6 grade la Filaret și Băneasa și 7 grade la Afumați, iar la ora 06.00 se înregistrau -1 grad la Afumați și Băneasa și 0 grade la Filaret. În cursul nopții temporar s-a semnalat ceață.

**3. Prognoza meteorologică în intervalul 01.01.2019, ora 08.00 –02.01.2019, ora 08.00**

**În ţară,** valorile termice se vor situa în general în jurul celor caracteristice perioadei, cu maxime ce se vor încadra între -1 și 6 grade și minime între -7 și 2 grade. Pe parcursul zilei, cerul va fi parțial noros, probabilitatea de precipitații va fi redusă, dar se va semnala local ceață, în special în Oltenia și în Muntenia, unde poate persista până spre orele amiezii. Începând cu orele serii, în jumătatea de nord-vest a țării nebulozitatea se va accentua, iar precipitațiile -predominant ninsori- vor fi în extindere și în intensificare. **În Maramureș, nordul Crișanei și al Transilvaniei, precum și în zona montană aferentă, local, ninsorile vor fi însemnate cantitativ, iar stratul de zăpadă nou depus va fi mai consistent**. Vântul se va intensifica la munte, mai ales la altitudini mari, unde rafalele vor depăși 80 km/h și va fi viscol și va avea intensificări locale, temporare, dar la cote mai reduse, și în restul teritoriului, în special în nord-vest.

**La Bucureşti,** cerul va fi parțial noros și se va semnala ceață, mai ales în orele dimineții. Vântul va sufla slab până la moderat. Temperatura maximă va fi de 2...3 grade, iar cea minimă de -2...-1 grad.

**4. Buletin nivometeorologic emis pentru perioada 31.12.2018–01.01.2019**

**Starea stratului de zăpadă în data de 31.12.2018, ora 14:00**

În ultimele 24 de ore vremea a fost în general închisă. Cerul a fost mai mult noros și local a nins, în general slab. Vântul a suflat slab și moderat, cu intensificări temporare de 40-50 km/h pe creste. Pe arii extinse s-a semnalat ceață, asociată local și cu depunere de chiciură în zonele înalte. Stratul de zăpadă nu a suferit modificări importante. La ora 14:00 la stațiile meteorologice acesta măsura 172 cm la Bâlea-Lac, 114 cm la Vf. Omu, 75 cm la Semenic, 68 cm la Sinaia, 58 cm la Parâng, 64 cm la Vf. Călimani, 52 cm la Vf. Ceahlău, Vf. Țarcu și la Vf. Vlădeasa, 42 cm la Predeal, 26 cm la Vf. Iezer-Rodnei și 21 cm la Fundata.

**Evoluţia vremii în intervalul 31.12.2018, ora 20:00 – 01.01.2019, ora 20:00:**

Vremea se va menține în general închisă. Cerul va fi temporar noros și pe arii restrânse va ninge slab. Vântul va sufla slab și moderat, cu intensificări trecătoare pe creste. Se va semnala ceață, asociată în zonele înalte și cu depunere de chiciură.

**Peste 1800 m:** temperaturi minime: -16...-10 gr.C;temperaturi maxime: -11...-7 gr.C;

**Sub 1800 m:** temperaturi minime: -11...-6 gr.C; temperaturi maxime: -7...-2 gr.C.

**Stabilitatea şi evoluţia stratului de zăpadă în masivul Făgăraș: risc mare**

La altitudini de peste 1800 m stratul este instabil în partea sa superioară, fiind constituit din zăpadă recentă, depusă în ultimele 3 zile, care atinge pe alocuri 30 cm, și chiar mai mult pe văi și în zonele adăpostite. Atât la suprafață, cât și în profunzime regăsim plăci de vânt, mai ales pe versanții cu expoziție sudică. Declanșarea avalanșelor e probabilă chiar și printr-o supraîncărcare slabă a stratului. Având în vedere că ultimele ninsori s-au depus peste un alt strat instabil mai vechi sunt condiții inclusiv pentru declanșarea unor avalanșe de mari dimensiuni.

La altitudini mai mici de 1800 m stratul de zăpadă este de asemenea instabil în partea sa superioară, dar de dimensiuni mai reduse, iar declanșările de avalanșe sunt posibile la supraîncărcări slabe, pe pantele suficient de înclinate.

**Stabilitatea şi evoluţia stratului de zăpadă în masivul Bucegi: risc mare**

La altitudini de peste 1800 m stratul este instabil în partea sa superioară, fiind constituit din zăpadă recentă, depusă în ultimele 3 zile, care atinge pe alocuri 20-30 cm, și chiar mai mult pe văi și în zonele adăpostite. Atât la suprafață cât și în profunzime regăsim plăci de vânt, mai ales pe pe versanții cu expoziție sudică și estică. Declanșarea avalanșelor e probabilă chiar și printr-o supraîncărcare slabă a stratului. Având în vedere că ultimele ninsori s-au depus peste un alt strat instabil mai vechi sunt condiții inclusiv pentru declanșarea unor avalanșe de mari dimensiuni.

La altitudini mai mici de 1800 m stratul de zăpadă este de asemenea instabil în partea sa superioară, dar de dimensiuni mai reduse, iar declanșările de avalanșe sunt posibile la supraîncărcări slabe, pe pantele suficient de înclinate.

**Stabilitatea şi evoluţia stratului de zăpadă în masivele Țarcu-Godeanu: risc însemnat**

Și aici stratul de zăpadă este constituit în partea sa superioară din zăpadă relativ proaspătă căzută în ultima săptămână, în mai multe episoade. Atât la peste 1800 m, cât și sub 1800 m stratul de zăpadă are rezistență scăzută și este instabil în partea sa superioară. La peste 1800 m întâlnim multiple plăci de vânt, în special pe versanții sudici și estici. Vântul a favorizat depunerea și acumularea zăpezii în zonele adăpostite și pe văi. Declanşarea avalanşelor va fi posibilă chiar şi la supraîncărcări slabe pe pantele mai înclinate, iar în cazuri izolate vor fi posibile şi declanşări spontane de avalanşe.

**Stabilitatea şi evoluţia stratului de zăpadă în masivul Parâng - Șureanu: risc însemnat**

Partea superioară a stratului este instabilă, formată preponderent din cristale fine. Regăsim numeroase plăci de vânt pe versanții sudici și estici, în special la peste 1800 m. În zonele adăpostite se întâlnesc depozite de zăpadă mai însemnate. Declanșarea avalanşelor va fi posibilă și la supraîncărcări slabe, pe pantele mai înclinate. În cazuri izolate se pot declanşa și avalanșe spontane care să angreneze stratul instabil de la suprafață constituit în urma ultimelor ninsori.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Stratul de zăpadă măsoară în medie 50-70 cm. Pe pantele cu grad de înclinare ridicat stratul de zăpadă este mediu stabilizat. Declanşarea avalanşelor e posibilă la supraîncărcări mari (grupuri de turiști), pe pantele mai înclinate.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

În ultima săptămână a nins în fiecare zi. Deși stratul măsurat la stația meteorologică Iezer este de doar 26 cm, zăpada căzută se regăsește în zonele adicente daorită vântului care a viscolit-o. Pe văi sau în zone adăpostite se întâlnesc depozite mai însemnate de zăpadă, iar pe versanți, numeroase plăci de vânt. Declanşarea avalanşelor este posibilă pe pantele mai înclinate sau în zonele cu depozite mai însemnate de zăpadă, inclusiv la supraîncărcări slabe.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

La altitudini de peste 1800 m stratul este mediu stabilizat. Mai ales pe versanții sudici și estici sunt formate plăci de vânt cu rezistență scăzută. Pe văi, în zonele adăpostite sunt depozite mai însemnate de zăpadă. La altitudini mai mici de 1800 m stratul are dimensiuni mai reduse. Declanşarea avalanşelor va fi posibilă chiar şi la supraîncărcări slabe, mai ales pe pantele înclinate din zonele înalte.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE